Sebbersundvej i Aalborg Øst figurerer stadig på listen over særligt udsatte boligområder.

Der er stadig et nordjysk område med på den liste over særligt udsatte boligområder, som ministeren for by, bolig og landdistrikter, Carsten Hansen, mandag kunne offentliggøre. Sebbersundvej i Aalborg Øst er ikke forsvundet fra ghettolisten, som på landsplan har set syv områder forsvinde, mens fem nye er kommet til. Det betyder, at der i år er 31 områder på ghettolisten mod 33 sidste år. - Det er en rigtig god nyhed, at det nu ser ud til, at vi har knækket kurven. Regeringen har gjort en massiv indsats for at skabe gode boliger, tryghed og fællesskab i de udsatte boligområder, og den indsats ser nu ud til at virke, siger Carsten Hansen (Soc.dem.), minister for by, bolig og landdistrikter. Ghettolisten omfatter almene boligområder med mindst 1.000 beboere, der opfylder mindst tre ud af fem kriterier, som karakteriserer særligt udsatte boligområder.